## Statut Hrvatske zore stranke naroda

### NN 121/2013 (30.9.2013.), Statut Hrvatske zore stranke naroda

121 30.09.2013 Statut Hrvatske zore stranke naroda

POLITIČKE STRANKE

2603

Temeljem odredbe članka 6. Ustava Republike Hrvatske (»Narodne novine« br. 56/90, 135/97, 8/98 – pročišćeni tekst, 113/00, 124/00 – pročišćeni tekst, 28/01, 41/01, 55/01, 76/01, 85/10 – pročišćeni tekst) i članka 10. Zakona o političkim strankama (»Narodne novine« br. 76/93, 111/96, 164/98, 36/01 i 28/06), Osnivački Sabor političke stranke HRVATSKA ZORA STRANKA NARODA na svojoj sjednici, održanoj 20. srpnja 2013. godine, donio je ovaj

STATUT

HRVATSKE ZORE STRANKE NARODA

I. UVODNE ODREDBE:

Članak 1.

1.1. Politička stranka nosi naziv: HRVATSKA ZORA STRANKA NARODA

1.2. Politička stranka nosi skraćeni naziv: HZ

1.3. Sjedište političke stranke HRVATSKA ZORA STRANKA NARODA je u Zagrebu

Članak 2.

2.1. HZ je stranka naroda i kao takva temelji svoje djelovanje na univerzalnim vrijednostima, slobodi, demokraciji i domoljublju. HZ želi oblikovati javni život u službi svih građana Republike Hrvatske. Stranka nastupa kao politička snaga u Republici Hrvatskoj i kao pripadnica političkog podneblja zapadnih demokracija, koje su nastale na vrijednostima i iskustvenim temeljima univerzalne kršćanske baštine uzajamnosti, solidarnosti, obazrivosti, slobode, pravičnosti, snošljivosti, uvažavanju posebnosti i pluralizma. HZ uzima u obzir iskustva i interese širokih društvenih slojeva.

2.2. HZ se oslanja na povijesna iskustva i tradicionalne vrijednosti te promiče ideju slobodnog društva pojedinaca kao i slobodnog i društveno odgovornog gospodarstva.

2.3. HZ je europska politička stranka, koja je osnovana i započinje svoje djelovanje u Republici Hrvatskoj kao članici Europske unije.

2.4. HZ štiti ponos i integritet svih hrvatskih branitelja.

Članak 3.

3.1. Pečat stranke ima znak i puni naziv HRVATSKA ZORA stranka naroda bez rubnih linija. Oblik pečata je pravokutni, dimenzija: 31x23 mm. Organizacije (županijske, gradske i općinske) HZ-a imaju pečat istoga oblika, na kojem je dopisana organizacija i sjedište te organizacije.

3.2. Zastava HZ-a ima znak stranke na podlozi omjera 1:2.

3.3. Znak HZ-a je izveden iz hrvatskog grba i hrvatske zastave kao njihova dizajn sinteza, izmjeničnih kvadrata i trobojnice koja se vijori. Riješenje slijedi i redoslijed hrvatskih boja: crvenu, bijelu i plavu.

Znak ima u podlozi inicijale stranke: kvadrati formiraju slovo »H« a nabrana trobojnica slovo »Z« kao i kršćansku opciju u formi križa koji se proteže kroz cijeli znak.

Puni naziv stranke HRVATSKA ZORA stranka naroda izveden je u tipografiji

Swis 721 BdRnd BT.

Riječ HRVATSKA je crvene a ZORA stranka naroda, plave boje.

Crvena: C:0, M:100, Y:100, K:0

Plava: C:100, M:70, Y:0, K:10

3.4. Člansku iskaznicu ima svaki član HZ-a, a oblik i sadržaj iste utvrđuje Predsjedništvo HZ-a.

Članak 4.

4.1. Rad u svim tijelima HZ je javan.

4.2. Ako se procijeni da to nalažu posebne okolnosti i interesi, sa zasjedanja pojedinih tijela stranke, njihovom odlukom može se isključiti javnost.

Članak 5.

5.1. HZ će izdavati svoje glasilo. Odluku o osnivanju glasila donosi Glavni odbor HZ-a.

5.2. HZ po potrebi izdaje biltene i druge publikacije, o čemu odluku donosi Predsjedništvo HZ-a.

Članak 6.

6.1. HZ svoj političko djelovanje vrši u Republici Hrvatskoj. HZ djeluje i drugim zemljama.

6.2. U slučaju djelovanja u drugim zemljama, Predsjedništvo HZ-a će takvo djelovanje propisati posebnim Pravilnikom, a koji će biti u skladu s pozitivnim propisima te države.

Članak 7.

7.1. HZ surađuje sa srodnim političkim strankama u Republici Hrvatskoj i drugim zemljama.

7.2. HZ se na temelju Odluke Glavnog odbora može učlaniti u međunarodne udruge srodnih političkih stranaka, ako to pridonosi ostvarivanju interesa Republike Hrvatske te samog HZ-a.

II. ČLANSTVO

Članak 8.

8.1. Članom HZ-a može postati svaka punoljetna, poslovno sposobna fizička osoba, koja je državljanin Republike Hrvatske i koja:

a) prihvaća načela, program i Statut HZ-a

b) promiče ciljeve i interese HZ-a

c) nije član druge političke stranke

8.2. Članom HZ-a ne može biti osoba:

a) koja je isključena ili je istupila iz HZ-a

b) koja svojim ponašanjem i djelovanjem šteti ugledu HZ-a

8.3. Evidencija članstva vodi se u Registru članstva pri Glavnom tajništvu HZ-a. Evidencija članstva vodi se i u općinskim i gradskim organizacijama HZ-a. Odluku o obliku, sadržaju i načinu vođenja Registra članstva donosi Predsjedništvo HZ-a.

Članak 9.

9.1. Postupak pristupanja u članstvo HZ-a pokreće se podnošenjem propisanog vlastoručno potpisanog obrasca – Pristupnice za članstvo od strane kandidata nadležnom tijelu, u skladu s odredbama ovog Statuta. Pristupnica za članstvo može se podnijeti i elektronskim putem. Podaci iz Pristupnice za članstvo, unose se u Registar članstva.

9.2. O primitku u članstvo HZ-a odlučuje Izvršni odbor temeljnog ogranka HZ-a, odnosno Izvršni odbor gradskih organizacija do izbora i osnivanja temeljnih ogranaka.

9.3. Izvršni odbor temeljnog ogranka može uskratiti primanje u članstvo u roku od 15 dana od dana zaprimanja zahtjeva, u kojem slučaju će izraditi obrazloženu odluku. Tako obrazložena odluka o uskratu članstva, dostavlja se Izvršnom odboru općinske i/ili gradske organizacije, koje ima pravo takvu odluku potvrditi ili istu poništiti. Protiv takve odluke Izvršnog odbora općinske i/ili gradske organizacije, nezadovoljna strana ima pravo žalbe u roku od 8 dana, o kojoj odlučuje Predsjedništvo HZ-a. Odluka Predsjedništva HZ-a je konačna.

Članak 10.

10.1. Član HZ-a u svim tijelima HZ-a u kojima obnaša svoj politički rad ima pravo i dužnost, sudjelovati u političkom djelovanju stranke, osobito u raspravama, prijedlozima i zahtjevima te sudjelovati u donošenju odluka.

10.2. Član HZ-a ima pravo na obaviještenost o radu stranke kao i svih tijela stranke.

10.3. Član HZ-a dužan je redovito dolaziti na sastanke organizacija odnosno tijela stranke u kojem obnaša svoj politički rad.

10.4. Član HZ-a ima pravo neposredno birati i biti biran u tijela stranke.

10.5. Član HZ-a mora plaćati članarinu.

Članak 11.

11.1. Državni dužnosnici, članovi predstavničkih i izvršnih tijela jedinica lokalne i područne (regionalne) samouprave, koji su članovi HZ-a, imaju dužnost barem jedan puta godišnje izvještavati o svom radu o svim političkim pitanjima iz područja njihova djelovanja, pred organizacijskim jedinicama i pred tijelimastranke iz kojih su potekli.

11.2. Članovi HZ-a koji su izabrani kao zastupnici u Hrvatski sabor, te vijećnici u županijskim, gradskim i općinskim predstavničkim tijelima, dužni su svoj mandat obvezno vratiti HZ-u ako prestanu biti članovi HZ-a. Ta mjesta popunjavaju njihovi zamjenici.

Članak 12.

12.1. Članstvo u HZ-u prestaje:

a) istupanjem iz stranke

b) isključenjem iz stranke

c) učlanjenjem u koju drugu političku stranku registriranu u Republici Hrvatskoj

d) podnošenjem kandidature na izborima bez suglasnosti stranke

e) smrću.

12.2. Član ima pravo istupiti iz HZ-a, podnošenjem pismene izjave o istupanju.

12.3. Član može biti isključen iz HZ-a Odlukom Suda časti HZ-a.

12.4. Članu HZ-a koji se upiše u drugu stranku registriranu u Republici Hrvatskoj prestaje članstvo danom podnošenja zahtjeva za upis u tu drugu stranku, a u slučaju nemogućnosti utvrđenja toga dana, danom upisa u tu drugu stranku.

III. USTROJSTVO HZ-a

Članak 13.

13.1. HZ je ustrojen po načelu teritorijalnosti, u skladu s teritorijalnim ustrojem Republike Hrvatske.

13.2. HZ se sastoji od temeljnih ogranaka, općinskih, gradskih i županijskih organizacija, organizacije Grada Zagreba te organizacija u drugim zemljama.

13.3. Osnovna organizacija HZ-a jest temeljni ogranak.

13.4. Ako nema uvjeta za ustrojavanje temeljnog ogranka u okviru općinske i/ili gradske organizacije, Predsjedništvo stranke može ustanoviti jedinstvenu općinsku i/ili gradsku organizaciju kao temeljnu organizaciju HZ-a, o čemu se donosi posebna Odluka.

13.5. Temeljni ogranak se ustrojava u pravilu za područje jednog ili više mjesnog odbora i/ili dijelova grada, odnosno za područje određene izborne jedinice za tijela lokalne samouprave.

13.6. U većim gradovima u kojima su ustrojeni gradski kotarevi ili gradske četvrti kao jedinice mjesnesamouprave mogu se osnovati područne organizacije HZ-a u čiji sastav ulaze svi temeljni ogranci s područja tog kotara ili četvrti.

Članak 14.

14.1. Na teritoriju na kojem je ustrojen temeljni ogranak HZ-a, isti djeluje u sastavu općinske i/ili gradske organizacije. Skupština temeljnog ogranka donosi Poslovnik o svom radu.

14.2. Tijela temeljnog ogranka su:

a) Skupština članova, kao najviši organ

b) Izvršni odbor

c) Predsjednik.

14.3. Članovi Skupštine Temeljnog ogranka su svi članovi stranke koji imaju prebivalište u toj teritorijalnoj jedinici.

14.4. Članove Izvršnog odbora Temeljnog ogranka bira i razrješava Skupština Temeljnog ogranka, a Izvršni odbor se sastoji od tri do sedam članova, od kojih je jedan Predsjednik. Predsjednika Izvršnog odbora bira i razrješava Izvršni odbor.

14.5. Predsjednika Temeljnog ogranka bira i razrješava Skupština Temeljenog ogranka.

14.6. Predsjednik Izvršnog odbora saziva sjednice i sastanke Izvršnog odbora Temeljnog ogranka, najmanje jednom mjesečno.

Članak 15.

15.1. Dužnosti i zadaće Temeljnog ogranka su:

a) praćenje i rješavanje svih političkih pitanja na teritoriju svoga djelovanja

b) promoviranje i provođenje politike stranke na teritoriju svoga djelovanja

c) sastavljanje lista kandidata stranke na izborima za tijela mjesne samouprave na području djelovanja

d) odlučivanje o primitku u članstvo

e) raspravljanje o drugim pitanjima od važnosti za stranku.

Članak 16.

16.1. Općinske, gradske i županijske organizacije sačinjene su od Temeljnih ogranaka koji u toj općini, gradu odnosno županiji djeluju.

16.2. Tijela općinske organizacije su:

a) Skupština

b) Izvršni odbor

c) Predsjednik

16.3. Članovi Skupštine općinske organizacije su svi članovi stranke koji imaju prebivalište u toj općini. Skupština donosi Poslovnik o radu općinske organizacije.

16.4. Članove Izvršnog odbora općinske organizacije bira i razrješava Skupština, a Izvršni odbor se sastoji od tri do devet članova, od kojih je jedan Predsjednik.Predsjednika Izvršnog odbora bira i razrješava Izvršni odbor.

16.5. Predsjednika općinske organizacije bira i razrješava Skupština općinske organizacije.

16.6. Dužnosti i zadaće općinske organizacije su:

a) praćenje i rješavanje svih političkih pitanja na teritoriju svoga djelovanja

b) promoviranje i provođenje politike stranke na teritoriju svoga djelovanja

c) sastavljanje lista kandidata stranke na izborima za tijela mjesne samouprave na području djelovanja

d) odlučivanje o odlukama temeljnih ogranka o primitku u članstvo

e) raspravljanjei odlučivanjeo drugim pitanjima od važnosti za stranku.

Članak 17.

17.1. Tijela gradske organizacije su:

a) Skupština

b) Izvršni odbor

c) Predsjednik

17.2. Članovi Skupštine gradske organizacije su svi članovi stranke koji imaju prebivalište u tom gradu. Skupština donosi Poslovnik o radu gradske organizacije.

17.3. Članove Izvršnog odbora gradske organizacije bira i razrješava Skupština, a Izvršni odbor se sastoji od tri do devet članova, od kojih je jedan Predsjednik. Predsjednika Izvršnog odbora bira i razrješava Izvršni odbor.

17.4. Predsjednika gradske organizacije bira i razrješava Skupština gradske organizacije.

17.5. Dužnosti i zadaće gradske organizacije su:

a) praćenje i rješavanje svih političkih pitanja na teritoriju svoga djelovanja

b) promoviranje i provođenje politike stranke na teritoriju svoga djelovanja

c) sastavljanje lista kandidata stranke na izborima za tijela mjesne samouprave na području djelovanja

d) odlučivanje o odlukama temeljnih ogranka o primitku u članstvo

e) imenuje tajnika i rizničara organizacije

f) raspravljanje i odlučivanje o drugim pitanjima od važnosti za stranku.

Članak 18.

18.1. Tijela županijske organizacije su:

a) Skupština

b) Izvršni odbor

c) Predsjednik

18.2. Članovi Skupštine županijske organizacije su svi članovi Izvršnih odbora temeljnih ogranka te općinskihi gradskih organizacija iz te županije.

18.3. Članove Izvršnog odbora županijske organizacije bira i razrješavaSkupština. Izvršni odbor se sastoji od sedam do jedanaest članova od kojih je jedan Predsjednik. Predsjednika Izvršnog odbora bira i razrješava Izvršni odbor.

18.4. Predsjednika županijske organizacije bira i razrješava Skupština županijske organizacije.

18.5. Dužnosti i zadaće županijske organizacije su:

a) raspravljanje o svim ljudskim, socijalnim, gospodarskim i društvenim pitanjima koja se tiču te županije

b) provođenje politike HZ-a

c) formiranje raznih povjerenstava

d) izbor delegata za Sabor stranke

e) formiranje kandidacijskih lista za izbore

f) vrednovanje izbornih rezultata

g) donošenje Poslovnika o svom radu

h) imenovanje tajnika i rizničara županijske organizacije

i) raspravljanje i odlučivanje o drugim pitanjima od važnosti za stranku.

18.6. Županijski izvršni odbor može raspustiti temeljni ogranak, općinsku odnosno gradsku organizaciju iz te županije u slučaju kada to tijelo ne obavlja svoje dužnosti i zadaće na odgovarajući način. U tom slučaju Županijski izvršni odbor imenuje povjerenika, koji je dužan u roku od tri mjeseca raspisati izbore za članove Izvršnog odbora i Predsjednika te organizacije.

Članak 19.

19.1. Na području Grada Zagreba osniva se Organizacija HZ-a Grada Zagreba.

19.2. Tijela Organizacije HZ-a Grada Zagreb su:

a) Skupština

b) Izvršni odbor

c) Predsjednik

19.3. Članovi Skupštine Organizacije HZ-a Grada Zagreba su svi članovi Izvršnih odbora temeljnih ogranka, četvrti i područnih organizacija i predsjednici tih organizacija.

19.4. Članove Izvršnog odbora Organizacije HZ-a Grada Zagreba bira i razrješava Skupština, a Izvršni odbor se sastoji od sedam do jedanaest članova od kojih je jedan Predsjednik. Predsjednika Izvršnog odbora bira i razrješava Izvršni odbor.

19.5. Predsjednika Organizacije HZ-a Grada Zagreba bira i razrješava Skupština.

19.6. Dužnosti i zadaće Organizacije HZ-a Grada Zagreba su:

a) raspravljanje o svim ljudskim, socijalnim, gospodarskim i društvenim pitanjima koja se tiču Grada Zagreba

b) provođenje politike HZ-a

c) formiranje raznih povjerenstava

d) izbor delegata za Sabor stranke

e) formiranje kandidacijskih lista za izbore

f) vrednovanje izbornih rezultata

g) donošenje Poslovnika o svom radu

h) imenovanje tajnika i rizničara Organizacije HZ-a Grada Zagreba

i) raspravljanje i odlučivanje o drugim pitanjima od važnosti za stranku.

19.7. Izvršni odbor Organizacije HZ-a Grada Zagreba može raspustiti temeljni ogranak kao i područne organizacije u Gradu Zagrebu u slučaju kada to tijelo ne obavlja svoje dužnosti i zadaće na odgovarajući način. U tom slučaju Izvršni odbor Organizacije HZ-a Grada Zagreba imenuje povjerenika, koji je dužan u roku od tri mjeseca raspisati izbore za članove Izvršnog odbora i Predsjednika te organizacije.

Članak 20.

20.1. Pravilnikom o radu ustrojstvenih organizacija, podrobnije se uređuje ustroj, rad i način odlučivanja tih organizacija u skladu s ovim Statutom.

20.2. Pravilnik o radu ustrojstvenih organizacija iz prethodnog stavka ovog članka, donosi Predsjedništvo HZ-a.

Članak 21.

21.1. Središnja tijela HZ-a su:

a) Sabor HZ-a

b) Glavni odbor HZ-a

c) Predsjedništvo HZ-a

d) Nadzorni odbor HZ-a

e) Sud časti.

Članak 22.

22.1. Sabor HZ-a najviše je tijelo stranke, a njegove sjednice mogu biti redovne i izvanredne. Izborni Sabor održava se svake četvrte godine, a izvještajno – tematski Sabor svake druge godine.

22.2. Sabor HZ-a čine svi članovi središnjih tijela HZ-a, svi državni dužnosnici koji su članovi HZ-a, izaslanici temeljnih ogranaka, općinskih i gradskih organizacija te izaslanici Organizacije HZ-a Grada Zagreba, svi članovi izvršnih odbora svih županijskih organizacija, svi članovi Izvršnog odbora Grada Zagreba, svi predsjednici temeljnih ogranaka, predsjednici općinskih i gradskih organizacija, svi predsjednici županijskih organizacija, predsjednik Organizacije HZ-a Grada Zagreba, izaslanika organizacija HZ-a iz drugih zemalja, predsjednika Mladeži HZ-a te predsjednici drugih zajednica.

22.3. Sabor saziva Predsjedništvo stranke. Iznimno, Sabor može sazvati Predsjednik stranke kad ocjeni da je to radi trenutnih okolnosti nužno za redovno funkcioniranje stranke.

22.4. Odluku o datumu održavanja Sabora HZ-a, te o načinu biranja, određivanja kandidata i kandidiranja, kao i broju izaslanika Sabora HZ-a, donosi Glavni odbor na prijedlog Predsjedništva.

22.5. Predsjedništvo HZ-a sazvati će Sabor stranke i onda kada to od njega zatraži najmanje10% (slovima: deset posto) svih registriranih članova HZ-a.

22.6. Sabor se može održati i donositi pravovaljane odluke ukoliko je na njemu prisutna natpolovična većina svih članova Sabora.

22.7. Sabor donosi odluke natpolovičnom većinom svih prisutnih članova.

Članak 23.

23.1. Sabor HZ:

a) Utvrđuje temeljna načela politike i političkog djelovanja HZ-a

b) Donosi Program HZ-a te njegove izmjene i dopune

c) donosi Statut stranke te njegove izmjene i dopune

d) donosi Poslovnik o radu Sabora HZ-a po kojem djeluje

e) bira i razrješava Zamjenika predsjednika stranke

f) bira i razrješava tri dopredsjednika stranke

g) bira i razrješava deset članova Predsjedništva stranke

h) bira i razrješava predsjednika i članove Suda časti

i) bira i razrješava disciplinskog tužitelja stranke

j) bira i razrješava članove Nadzornog odbora

k) potvrđuje članove Glavnog odbora

l) na prijedlog Nadzornog odbora odobrava prihode i rashode stranke,

m) raspravlja i odlučuje o svim političkim pitanjima koja se tiču Republike Hrvatske

n) razmatra i zauzima stajališta o izvješćima Predsjednika, Predsjedništva i Glavnog odbora stranke

o) razmatra izvješće Nadzornog odbora

p) raspravlja i odlučuje o drugim pitanjima od važnosti za stranku.

23.2. Sabor može razmatrati svako pitanje iz djelokruga drugih tijela stranke i odlučivati o njima.

Članak 24.

24.1. Glavni odbor HZ-a čine Predsjednik i svi članovi Predsjedništva, predsjednici županijskih organizacija, predsjednik Organizacije HZ-a Grada Zagreba, predsjednik Nadzornog odbora, predsjednik Suda časti, predsjednici odbora i zajednica te predstavnici stranačkih organizacija iz drugih zemalja.

24.2. Glavni odbor HZ-a je najviše izvršno i upravno tijelo stranke između dva zasjedanja Sabora HZ-a. Predsjednik stranke ujedno je i predsjednik Glavnog odbora HZ-a.

24.3. Glavni odbor sastaje se na poziv predsjednika stranke na redovite sjednice najmanje dva puta godišnje.

24.4. Predsjednik stranke saziva sjednicu Glavnog odbora i onda kada to od njega zatraži trećina članova Glavnogodbora. U svakom slučaju ti su članovi dužni dostaviti predsjedniku svoj obrazloženi zahtjev uz naznaku dnevnog reda sjednice.

24.5. Za donošenje pravovaljanih odluka potrebna je nazočnost većine članova Glavnog odbora. Odluke se donose natpolovičnom većinom glasova prisutnih članova.

Članak 25.

25.1. Glavni odbor HZ-a:

a) brine se o provedbi odluka Sabora stranke

b) daje prijedloge o izmjenama i dopunama Statuta i Programa stranke i podnosi ga Saboru na glasovanje

c) na prijedlog Predsjedništva HZ-a određuje predizbornu i izbornu strategiju stanke

d) na prijedlog Predsjedništva HZ-a utvrđuje izborni program stranke

e) radi vrednovanja izbornih rezultata stranke

f) podnosi Saboru izvješće o svom radu

g) donosi odluku o osnivanju zaklada i zajednica

h) donosi odluku o izdavanju glasila HZ-a

i) donosi etički kodeks ponašanja članova HZ-a

j) odlučuje o učlanjenju u međunarodne udruge srodnih političkih stranaka

k) na prijedlog Predsjedništva HZ-a odlučuje o izbornim koalicijama

l) imenuje i razrješava glavnog urednika glasila stranke

m) odlučuje o suradnji sa srodnim političkim strankama

n) raspravlja i odlučuje o drugim pitanjima od važnosti za stranku.

Članak 26.

26.1. Predsjedništvo HZ-a čine:

a) Predsjednik stranke

b) Zamjenik predsjednika stranke

c) tri dopredsjednika

d) deset izabranih članova Predsjedništva

26.2. Pored osoba navedenih u čl.26.1., članovi Predsjedništva HZ-a su i Glavni tajnik HZ-a, predsjednik zajednice Mladeži HZ-a te predsjednici drugih zajednica HZ-a.

26.3. Predsjedništvo HZ-a je upravno i izvršno tijelo stranke koje provodi sve odluke Sabora HZ-a i Glavnog odbora HZ-a.

26.4. Predsjedništvo HZ-a obavlja sljedeće zadaće:

a) provodi odluke Sabora HZ-a, raspravlja i odlučuje o svim političkim i drugim pitanjima,

b) predlaže Glavnom odboru predizbornu i izbornu strategiju stranke,

c) raspravlja i odlučuje o svim tekućim pitanjima i o materijalno– financijskom poslovanje stranke,

d) usvaja financijski plan i program te zaključni račun,

e) imenuje odbore,zajednice i povjerenstva prema potrebi, određuje im sastav i zadatke,

f) na prijedlog predsjednika HZ-a imenuje i razrješava rizničara HZ-a,

g) daje suglasnost za pokretanje stegovnog postupka protiv članova središnjih tijela

h) donosi odluku o zapošljavanju osoba u stranci, utvrđuje opis potrebnih poslova u stranci, te opis poslova sa posebnim ovlaštenjima i odgovornosti

i) donosi odluku o promjeni adrese sjedišta stranke

j) donosi odluku o visini, kriterijima, načinu plaćanja i prikupljanju članarine

k) donosi odluku o sadržaju i obliku članske iskaznice

l) imenuje i razrješava Glavnog tajnika stranke na prijedlog Predsjednika stranke

m) donosi Pravilnik o financijskom poslovanju stranke

n) donosi odluku o potrebi izdavanja biltena i drugih publikacija stranke

o) donosi odluku o obliku i sadržaju te načinu vođenja Registra članstva

p) može osnovati savjetodavna tijela od uglednih stručnih članova HZ-a i drugih uglednih i stručnih osoba

r) odlučuje o rednom broju pečata koji se dodjeljuje nadležnim organizacijama HZ-a

s) odlučuje i o svim drugim pitanjima koja nisu u isključivoj nadležnosti Sabora HZ-a i Glavnog odbora HZ-a.

26.5. Predsjedništvo HZ-a djeluje temeljem Poslovnika kojeg samo donosi.

26.6. Sjednice Predsjedništva saziva predsjednik HZ-a te se iste mogu održati ako je nazočna većina članova Predsjedništva, a pravovaljane odluke Predsjedništvo donosi natpolovičnom većinom glasova nazočnih članova, ukoliko ovim Statutom nije drukčije određeno.

Članak 27.

27.1. Predsjednika HZ-a biraju svi članovi HZ-a. Pravilnikom o kandidiranju i izboru Predsjednika HZ-a utvrdit će se sljedeća pravila: izbor za Predsjednika; raspisivanje izbora; tijela za provođenje izbora; biračka mjesta; popis birača;postupak kandidiranja; izborna promidžba te glasovanje i objava rezultata izbora. Ovaj Pravilnik o kandidiranju i izboru Predsjednika donosi Glavni odbor na prijedlog Predsjedništva.

27.2. Predsjednik HZ-a predstavlja i zastupa HZ, odgovara za njegov rad, vodi politiku stranke u skladu s Programom stranke i odlukama središnjih tijela te ima pravo i dužnost provoditi sve mjere da bi u provedbi stranačke politike osigurao suradnju i odgovornost svih tijelai dužnosnika stranke.

27.3. Predsjednik HZ-a je po funkciji predsjednik Predsjedništva i predsjeda sjednicama Predsjedništva HZ-a i Glavnog odbora HZ-a te brine za provedbu njihovih odluka.

27.4. Predsjednik HZ-a predlaže imenovanje i razrješenje glavnog tajnikai rizničara stranke.

27.5. U slučaju trajnije spriječenosti predsjednika HZ-a zamjenjuje ga zamjenik predsjednika.

27.6. U slučaju smrti, podnošenja ostavke ili zamolbe za razrješenjem dužnosti predsjednika HZ-a, Glavni odbor će na prijedlog Predsjedništva HZ-a u roku 30 (slovima: trideset) dana donijeti odluku o datumu izbora, načinu biranja i kandidiranja za izbor Predsjednika HZ-a.

Članak 28.

28.1. Predsjednik HZ-a predstavlja i zastupa HZ.

28.2. Predsjednik HZ-a pisanom odlukom može ovlastiti zamjenika zamjenika, jednog od članova Predsjedništva ili glavnog tajnika da u njegovo ime zastupa Stranku u svezi s pojedinim pitanjima. Zamjenik predsjednika obavlja poslove za koje ga ovlasti predsjednik HZ-a.

Članak 29.

29.1. Glavni tajnik HZ-a:

a) pomaže predsjedniku HZ-a pri ispunjavanju njegovih zadaća

b) sudjeluje u pripremi i radu središnjih tijela stranke te priprema i osigurava organizacijske materijale i tehničke uvjete za njihov rad,

c) provodi odluke središnjih tijela stranke,

d) surađuje sa županijskimtijelima i koordinira njihov rad,

e) organizira i vodi administrativne stručne poslove na svim razinama

f) rukovodi radom Glavnog tajništva stranke

g) obavlja i druge poslove po nalogu predsjednika HZ-a.

29.2. Glavni tajnik HZ-a je po funkciji član Predsjedništva HZ-a.

Članak 30.

30.1. Rizničar HZ-a je zadužen i odgovoran za vođenje financijskog poslovanja stranke te izrađuje godišnji plan prihoda i rashoda. Neposredno je odgovoran sa svoj rad Predsjedniku HZ-a i Predsjedništvu HZ-a.

30.2. Prava i obveze rizničara ureduju se Pravilnikom o financijskom poslovanju stranke koji donosi Predsjedništvo HZ-a.

IV. SUD ČASTI

Članak 31.

31.1. Sud časti ustanovljuje se za područje djelovanja HZ-a.

31.2. Sud časti odlučuje o povredama prava i obveza svih članova HZ-a.

31.3. Sud časti je neovisno tijelo, koje postupa samo po zahtjevu ovlaštenog podnositelja zahtjeva – disciplinskog tužitelja.

31.4. Sud časti sastoji se od sedam stalnih članova, a predsjednika i preostalih šest članova bira i razrješava Sabor HZ-a. Sud časti svoje odluke donosi u vijeću od pet članova natpolovičnom većinom. Sastav Vijeća određuje Predsjednik Suda časti.

31.5. Sud časti u postupcima koji se vode protiv članova može donijeti sljedeće Odluke:

a) Opomena

b) Smjena člana sa stranačkih dužnosti

c) Isključenje člana iz članstva stranke.

31.6. Za lakše povrede članskih obaveza Sud časti izriče Opomenu. Za ponovno ponavljanje lakših povreda članskih obaveza kao i za teže povrede članskih dužnosti i obaveza Sud časti izreći će odluku o smjeni člana sa stranačkih dužnosti ili odluku o isključenju člana iz članstva stranke. Pod težim povredama osobito se smatra narušavanje ugleda i interesa stranke, nanošenje štete stranci, kao i djelovanje suprotno Programu i Statutu HZ-a.

31.7. Svaki član i tijelo stranke može podnijeti zahtjev Disciplinskom tužitelju za pokretanje postupka pred Sudom časti protiv bilo kojeg drugog člana. O osnovanosti pokretanja postupka pred Sudom časti, odlučuje Disciplinski tužitelj.

V. NADZORNA TIJELA

Članak 32.

32.1. Nadzorni odbor ima dužnost i ovlaštenje nadzirati materijalno-financijsko poslovanje tijela i organizacija HZ-a o čemu sastavlja i podnosi izvješće Saboru HZ-a, Glavnom odboru HZ-a i Predsjedništvu HZ-a.

32.2. U Nadzorni odbor ne smiju biti birani članovi središnjih tijela HZ-a.

32.3. Nadzorni odbor HZ-a sastoji se od pet članova.

32.4. Članove Nadzornog odbora bira i razrješava Sabor HZ-a, a članovi Nadzornog odbora natpolovičnom većinom glasova biraju predsjednika Nadzornog odbora.

32.5 Sjednice Nadzornog odbora saziva Predsjednik Nadzornog odbora te se iste mogu održati ako je nazočna većina članova, a pravovaljane odluke Nadzorni odbor donosi natpolovičnom većinom prisutnih članova.

VI. ZASEBNI OBLICI DJELOVANJA I ORGANIZIRANJA

Članak 33.

33.1. Predsjedništvo HZ će osnovati zajednicu mladeži HZ-a kao zasebnu organizacijsku cjelinu.

33.2. Zajednica mladeži HZ-a ima naziv Mladež HZ-a, sa sjedištem u Zagrebu.

33.3. Mladež HZ-a djeluje u Hrvatskoj, a može se organizirati i u inozemstvu.

33.4. Mladez HZ-a može ustanovljivati podružnice kao oblike svojega djelovanja.

33.5. Mladeži HZ-a osigurava se zastupljenost u tijelima HZ-a.

33.6. Predsjednici organizacija Mladeži HZ-a po položaju ulaze u sastav vodstva organizacija HZ-a iste razine

33.7. Skupština Mladeži HZ-a donosi Pravilnik o radu Mladeži HZ-a, koji mora biti usklađen s ovim Statutom.

Članak 34.

34.1. Radi poticanja istraživačkih djelatnosti i edukacije svih članova stranke kao i sveukupne javnosti u duhu programa HZ-a, HRVATSKA ZORA stranka naroda može osnovati Zakladu, koje će u svom nazivu sadržavati riječi HRVATSKA ZORA uz ispunjenje svih zakonskih pretpostavki. HZ će vršiti sva prava osnivača u skladu s Zakonom.

34.2. Predsjednika upravnog odbora i Upravni odbor Zaklade bira Predsjedništvo stranke iz svojih redova.

Članak 35.

35.1. Radi razmatranja svih područja politike, stranka će osnivati zajednice, a osobito:

a) Zajednicu žena

b) Zajednicu branitelja

c) Zajednicu umirovljenika

d) Zajednicu radnika

e) Zajednicu seljaka

f) Zajednicu poslodavaca

g) Zajednicu hrvatskih iseljenika

35.2. Pravilnikom o ustroju i radu zajednica, podrobnije se uređuje ustroj, rad i način odlučivanja tih zajednica u skladu s ovim Statutom.

35.3. Pravilnik o ustroju i radu zajednica iz prethodnog stavka ovog članka, donosi Predsjedništvo HZ-a.

VII. NAČIN IZBORA I TRAJANJE MANDATA

Članak 36.

36.1. Izbori za sva tijela i sve dužnosnike HZ-a obavljaju se tajnim glasovanjem.

36.2. Postupak i način provođenja unutarstranačkih izbora za svatijela i sve dužnosnike HZ-a uređuju se Odlukama koje donosi Glavni odbor HZ-a na prijedlog Predsjedništva HZ-a u skladu s odredbom čl.22.4. ovog Statuta.

36.3. Tijela HZ-a osim Glavnog odbora, Nadzornog odbora i Suda časti, mogu po potrebi dopuniti broj svojih članova do najviše 1/5 izabranog broja radi ravnomjerne teritorijalne zastupljenosti svih područja na kojem dotična organizacija HZ-a djeluje ili potreba nužnih za djelotvorno funkcioniranje pojedinog tijela stranke.

36.4. Članovi tijela i dužnosnici HZ-a biraju se na vrijeme od četiri godine.

Članak 37.

37.1 Sva tijela HZ-a, a naročito Predsjedništvo HZ-a obvezni su provesti pravno i stvarno izjednačavanje prava žena i muškaraca. Predsjedništvo HZ-a će posebno voditi brigu o udjelu žena na kandidacijskim listama u stranci, kao i na izbornim listama stranke za sve izbore u Republici Hrvatskoj.

37.2. Postupak predlaganja kandidata stranke na državnim izborima te izborima za tijela jedinica lokalne i područne (regionalne) samouprave provodi se sukladno odredbama Statuta HZ-a, a obvezatne Upute donosi Predsjedništvo HZ-a.

37.3. Prilikom donošenja obvezatnih Uputa u svezi postupka predlaganja kandidata stranke na državnim izborima te izborima za tijela jedinica lokalne i područne (regionalne) samouprave, Predsjedništvo HZ-a će osobito brinuti da:

a) kandidata za Predsjednika Republike Hrvatske i kandidata za zastupnike u Hrvatskom Saboru nominira Glavni odbor HZ-a na prijedlog Predsjedništva HZ-a i na prijedlog nadležnih Izvršnih odbora ogranaka odnosno organizacija iz kojih se kandidira konkretni kandidat.

b) kandidate za vijećnike u općinskim i gradskim vijećima, odnosno županijskim skupštinama, nominira Izvršni odbor tijela stranke iz te teritorijalne jedinice, odnosno Organizacije HZ-a Grada Zagreba;

c) kandidate za općinske načelnike, gradonačelnike i župane nominira Izvršni odbor tijela stranke iz te teritorijalne jedinice, odnosno Organizacije HZ-a Grada Zagreba

d) kandidate za Europski parlament nominira Glavni odbor HZ-a na prijedlog Predsjedništva HZ-a.

VIII. FINANCIRANJE HZ-a I SREDSTVA ZA POSLOVANJE

Članak 38.

38.1. HZ je politička stranka čija se financijska sredstva mogu koristiti isključivo za ostvarenje političkih ciljeva utvrđenih ovim Statutom, financijskim planom i Programom stranke.

38.2 Na prijedlog Predsjedništva HZ-a, Glavni odbor HZ-a donosi financijski plan kojim se uređuju načini i uvjeti stjecanja i trošenja sredstava, način vođenja financijskog poslovanja te druga pitanja vezana uz financije stranke.

Članak 39.

39.1. HZ može radi ostvarivanja svojih političkih ciljeva stjecati prihode od imovine u svojem vlasništvu, članarine, izdavačke djelatnosti, dobrovoljnih priloga (donacija), prodaje promidžbenog materijala, organiziranja stranačkih priredbi te iz drugih zakonom dopuštenih izvora.

Članak 40.

40.1. U slučaju prestanka postojanja HZ-a, njegova imovina pripada Republici Hrvatskoj.

Članak 41.

41.1. HZ prestaje postojati odlukom Sabora HZ-a.

41.2. Odluka o prestajanju valjana je samo ako se donese većinom od 3/4 ukupnoga broja punopravnih članova Sabora HZ-a.

IX. PRIJELAZNE I ZAVRŠNE ODREDBE

Članak 42.

42.1. Ovaj Statut stupa na snagu danom donošenja na Osnivačkom Saboru HZ-a, a isti će biti objavljen u »Narodnim novinama« ili u nekom od dnevnih listova te na internetskim stranicama HZ-a u skladu sa Zakonom.

42.2. Predlagatelji svih odluka na Osnivačkom Saboru su Inicijativni odbor i radno predsjedništvo Osnivačkog Sabora.

42.3. Status punopravnog člana stranke na Osnivačkom Saboru imaju svi osnivači stranke.

Članak 43.

43.1. Kandidacijski postupak za izbor svih tijela i dužnosnika HZ-a na Osnivačkom Saboru vode Inicijativni odbor i radno predsjedništvo Osnivačkog Sabora.

43.2. Izbor svih tijela i dužnosnika HZ-a na Osnivačkom Saboru obavlja se javnim glasovanjem, dizanjem ruke ili glasačke karte.

43.3. Na Osnivačkom Saboru osobna kandidatura za tijela i dužnosnike HZ-a moguća je, ukoliko je podržava najmanje 50 (slovima: pedeset) osnivača stranke.

Predsjednik stranke
Hrvatska zora stranka naroda
Milan Kujundžić, v. r.

Statut, NN 121/2013-2603